Taakmag bevry twee ministers, adjunk in gyseldrama | Maroela Media
Taakmag bevry twee ministers, adjunk in gyseldrama
Altesame 56 mense is in hegtenis geneem. (Skermgreep: eNCA/DSTv 403)
Die polisie se taakmag moes ingryp toe die minister in die presidensie, Mondli Gungubele, sy eweknie by verdediging, Thandi Modise, en haar adjunk, Thabang Makwetla, Donderdagaand by die St. George Hotel in Irene in Pretoria deur 'n groep ongelukkige weermagveterane as gyselaars aangehou is.
In 'n gesamentlike verklaring deur die polisie en NatJOINTS, sê brig. Vish Naidoo die polisie het omstreeks 19:15 inligting ontvang oor 'n "moontlike gyselaarsituasie" waarin die twee kabinetsministers en 'n adjunkminister aangehou is.
"Ná pogings om met hulle [die veterane] te onderhandel om die gyselaars vry te laat, het die polisie op taktiese ingryping besluit en die gyselaars suksesvol bevry," sê Naidoo.
Hoewel daar bewerings was dat gehoor is hoe skote klap, sê Naidoo geen skote is tydens die reddingspoging gevuur nie.
Altesame 56 mense, onder wie sewe vroue, is in hegtenis geneem en sal na verwagting tereg staan op minstens drie aanklagte van ontvoering. Drie van die verdagtes is vir mediese ondersoeke geneem nadat hulle van pyn gekla het.
Die politici se persoonlike veiligheidsbeamptes het hulle glo na 'n plek van veiligheid geneem nadat die spesiale magte hulle bevry het. Hulle is ongedeerd.
Taking ministers hostage is a significant breakdown in the rule of law, and a worrying development. There is no justifying this either, no matter who the perpetrators are or how right they believe grievances are. https://t.co/m4BYuJVDx4
— Darren Olivier (@darren_olivier) October 14, 2021
Gungubele het in 'n videoboodskap ná die drama gesê hulle het hulle in 'n situasie bevind wat "onhoudbaar" en "wetlike onaanvaarbaar" was.
Volgens hom het hulle gedink hulle was in 'n vergadering waarvan die doel was om die probleme wat militêre veterane raak, te bespreek.
"Ons kon nie ooreenkom oor hoe die vergadering sou plaasvind nie. Ons het 'n punt bereik waar ek gedink het ons ooreenstem dat die vergadering moet verdaag.
"Terwyl ons die vergadering verlaat het en op pad was na die deure, het hulle dit toegemaak. In daardie stadium het ons besef ons word as gyselaars aangehou."
Luidens die berigte het die betrokke veterane daarop aangedring om net met pres. Cyril Ramaphosa en adjunkpres. David Mabuza te praat.
Gungubele het die veiligheidsmagte geloof wat die situasie "doeltreffend en suksesvol" ontlont het.
"Ons verwag dat die reg sy loop sal neem om gedrag van hierdie aard te hanteer."
Die weermagveterane eis onder meer vergoeding en ander voordele van die regering vir hulle rol in die Suid-Afrikaanse vryheidstryd.
Covid-19-statistieke: Steeds minder as duisend nuwe gevalle
Man gevonnis wat pa, vriend vermoor
Dubai-sewes: Blitsbokke kook in kwarteind
Internasionale oorsig: Duitsers kry regering waarvoor hulle gestem het
Ek hoop sy het dieselfde tipe gevoel gekry as iemand wie se huis ingedring word deur rowers.
"…sal aangekla word op ten minste drie aanklagte van ontvoering…"
Ontvoering? Werklik! Is dit die beste waarmee hulle vorendag kan kom?
Dit kon nie moeilik gewees het nie mkhonto het nog nooit 'n geveg gewen nie altyd weg gehardloop as dit nie vir de klerk was wat hulle destyds gehelp het nie het hulle nog steeds gehardloop.